Hummerit ja muut äyriäiset ovat keskushermostoltaan varsin erilaisia nisäkkäisiin verrattuna, eikä niiden perinteisesti ole katsottu tuntevan kipua. Tältä pohjalta hummerien elävältä keittämistä ei katsota eläinrääkkäykseksi.

Nyt Sveitsin lainsäätäjät ovat kuitenkin päättäneet kieltää hummerien ja muiden äyriäisten elävältä keittämisen osana eläinsuojelulakien päivittämistä. Kielto astuu voimaan maaliskuun alussa.

Sveitsin lainsäätäjien päätöksestä uutisoivat Sveitsin yleisradioyhtiö RTS ja The Guardian, joiden mukaan ravintoloiden täytyy jatkossa tainnuttaa hummerit sähköiskulla tai tuhota niiden aivot ennen pataan heittämistä.

Uusi laki pohjaa viime vuosien tutkimustuloksiin, joiden mukaan äyriäiset näyttävät merkkejä kivun tuntemisesta. Tutkijat eivät kuitenkaan ole asiasta yksimielisiä.

Sveitsiläislakia perusteltiin tutkimuksella, jonka toteutti Pohjois-Irlannin Queen’s University -yliopiston emeritusprofessori Robert Elwood. Tutkija itse ei ole tuloksistaan varma, kertoo The New York Times.

”Emme voi saada tästä asiasta kiistatonta todistusaineistoa,” Elwood kertoi Timesin haastattelussa. ”Mutta lähes kaikki kokeissa tekemäni havainnot viittaavat siihen, että nämä eläimet kokevat kipua.”

Tutkijat ovat perinteisesti olleet sillä kannalla, että hummerit ja muut äyriäiset eivät tunne kipua nisäkkäiden tavoin. Hummerilta uskotaan puuttuvan kipua käsittelevä aivorakenne.

”Pidän merkillisenä sitä, että ihmiset haluavat liittää näihin eläimiin inhimillisiä ominaisuuksia tällä tavoin. Niillä ei yksinkertaisesti ole laitteistoa kivun tuntemiseen,” kommentoi meribiologi Joseph Ayers The New York Timesille.

Ayersin mukaan äyriäisillä ei ollut syytä kehittää kipuaistia evoluutiossaan. Saaliiksi joutuvat äyriäiset nielaistaan yleensä kokonaisina, joten loukkaantuminen ei ole luonnonvalinnan kannalta yhtä merkittävää.

Ravut oppivat välttämään alueita, joissa ne saivat sähköshokkeja.

Suomessa keskustelu äyriäisten oikeuksista on pyörinyt rapujuhlien ympärillä. Helsingin eläinsuojeluyhdistys Hesy on muistuttanut rapujuhliin valmistautuvia siitä, että äyriäiset ansaitsevat tuskattoman kuoleman.

”Ravintoloissa äyriäiset, yleensä hummerit, voidaan tappaa halkaisemalla ja tuhoamalla niiden hermosto. Hesy muistuttaa, että tällainen lopetustapa ei ole äyriäiselle tuskaton ja vaatii tekijältä aina kunnollista ammattitaitoa, jota kotikokeilla ei ole,” kerrotaan Hesyn vuoden 2013 tiedotteessa.

Keskustelua äyriäisten kivusta käytiin myös vuonna 2012, kun Master Chef -tuomari ja huippukokki Tomi Björk repi hummerin palasiksi televisiossa.

Robert Elwoodin alkuperäinen tutkimus äyriäisten kipureaktioista raportoitiin vuonna 2013 tiedejulkaisussa Journal of Experimental Biology. Siinä tutkimuskohteena oli rantataskurapu (Carcinus maeas).

Tutkimuksessa havaittiin, että koetankissa säilytetyt ravut oppivat välttämään alueita, joissa ne saivat sähköshokkeja. Tällainen käyttäytyminen viittaa siihen, että eläimet pystyvät kokemaan kipua ja muistamaan sen.

Pelkkä refleksi ei tutkijan mukaan muuttaisi rapujen käyttäytymistä jatkokokeissa. Paras selitys tällaisille tuloksille on tutkijan mukaan se, että ravut tuntevat kipua.